**भारत सरकार**

**स्वास्थ्य और परिवार कल्याण मंत्रालय**

**स्वास्थ्य और परिवार कल्याण विभाग**

**राज्य सभा**

**तारांकित प्रश्न संख्या : 78**

**28 जुलाई, 2015 को पूछे जाने वाले प्रश्न का उत्तर**

**निःशुल्क दवा योजना आरंभ किया जाना**

**78. श्री प्रभात झाः**

क्या **स्वास्थ्य और परिवार कल्याण मंत्री** यह बताने की कृपा करेंगे किः

(क) क्या केन्द्रीय सरकार द्वारा देश में सभी को स्वास्थ्य उपलब्ध कराने के उद्देश्य से निःशुल्क दवा योजना आरंभ करने की घोषणा की गयी थी। यदि हां तो तत्संबंधी ब्यौरा क्या है, और

(ख) क्या निःशुल्क दवा योजना आरंभ करने के बावजूद केन्द्रीय सरकार ने यह निर्णय लिया है कि मुफ्त दवा का प्रबंध राज्य सरकारों द्वारा राष्ट्रीय स्वास्थ्य मिशन के तहत किया जाएगा और केन्द्रीय सरकार राज्यों को वित्तीय सहायता देगी, यदि हां, तो तत्संबंधी ब्यौरा क्या है?

**उत्तर**

**स्‍वास्‍थ्‍य और परिवार कल्‍याण राज्‍य मंत्री (श्री श्रीपाद येसो नाईक)**

(क) से (ख): विवरण सदन के पटल पर रख दिया गया है।

**राज्यसभा में दिनांक 28 जुलाई, 2015 को पूछे जाने वाले तारांकित प्रश्न संख्या 78 के उत्तर में उल्लिखित विवरण**

**\*\*\*\*\***

(क) और (ख): जी हां, सरकार सार्वजनिक स्‍वास्‍थ्‍य सुविधा केंद्रों में नि:शुल्‍क आवश्‍यक दवाइयां उपलब्‍ध कराने के लिए प्रतिबद्ध है। चूंकि जन स्‍वास्‍थ्‍य राज्‍य का विषय है, सार्वजनिक स्‍वास्‍थ्‍य सुविधा केंद्रों में नि:शुल्‍क आवश्‍यक दवाइयां उपलब्‍ध कराने के लिए राज्‍यों/ संघ राज्‍य क्षेत्रों को वित्‍तीय और तकनीकी सहायता प्रदान की जा रही है। सरकार द्वारा नि:शुल्‍क दवा सेवा पहल से संबंधित प्रचालनात्‍मक दिशा-निर्देश तैयार किए गए हैं और राज्‍यों के साथ उन्‍हें साझा किया गया है। राज्‍यों को ऐसी कोई पहल/ योजना को शुरू करने पर प्रोत्‍साहन दिया जा रहा है। सार्वजनिक स्‍वास्‍थ्‍य सुविधा केंद्रों में नि:शुल्‍क आवश्‍यक दवाइयां उपलब्‍ध कराने के लिए राज्‍यों को वर्ष 2014-15 में 3309.20 करोड़ रुपए उपलब्‍ध कराए गए थे।

\*\*\*\*\*